CELEX: 62012TN0460
Language: el
Date: 2012-10-17 00:00:00
Title: Υπόθεση T-460/12: Προσφυγή της 17ης Οκτωβρίου 2012 — Virgin Media κατά Επιτροπής

8.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 379/28
            
         Προσφυγή της 17ης Οκτωβρίου 2012 — Virgin Media κατά Επιτροπής
   (Υπόθεση T-460/12)
   2012/C 379/49
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Virgin Media Ltd (Hook, Ηνωμένο Βασίλειο) (εκπρόσωποι: J. Ellison, D. Slater, Solicitors, και D. Waelbroeck, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει την προσφυγή παραδεκτή και βάσιμη,
            
         
               —
            
            
               να ακυρώσει την απόφαση περί κρατικής ενισχύσεως SA.33540 της Επιτροπής της 12ης Ιουνίου 2012, η οποία δημοσιεύθηκε στην Επίσημη Εφημερίδα της Ευρωπαϊκής Ένωσης στις 25 Ιουλίου 2012, με την οποία το μέτρο ενισχύσεως «City of Birmingham — Digital Districts NGA Network» κρίθηκε συμβατό με το άρθρο 107, παράγραφος 3, στοιχείο γ', της Συνθήκης για τη Λειτουργία της Ευρωπαϊκής Ένωσης, και
            
         
               —
            
            
               να καταδικάσει την καθής στο σύνολο των δικαστικών εξόδων.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της η προσφεύγουσα προβάλλει δύο λόγους.
   
               1)
            
            
               Με τον πρώτο λόγο προβάλλεται ότι η προσβαλλόμενη απόφαση περιέχει εσφαλμένες διαπιστώσεις ως προς τα πραγματικά περιστατικά, και συγκεκριμένα:
               
                           —
                        
                        
                           τη διαπίστωση ότι η προσφεύγουσα δεν έχει επιχειρηματική παρουσία στις Ψηφιακές Περιοχές του Birmingham, Digbeth, Eastside και Jewellery Quarter (στο εξής: επίμαχη περιοχή)
                        
                     
                           —
                        
                        
                           τη διαπίστωση ότι η επίμαχη περιοχή διαθέτει περιορισμένη δυνατότητα προσβάσεως σε ευρυζωνικό δίκτυο «νέας γενιάς», η οποία συνίσταται στη σχεδιαζόμενη από την BT Group plc ανάπτυξη δικτύου οπτικών ινών FTTC σε μέρος της περιοχής
                        
                     
                           —
                        
                        
                           τη διαπίστωση ότι οι ταχύτητες ευρυζωνικής πρόσβασης στην επίμαχη περιοχή είναι ως επί το πλείστον χαμηλές (20 Mbps από το δίκτυο και 2 Mbps προς το δίκτυο)
                        
                     
                           —
                        
                        
                           τη διαπίστωση ότι η αγορά δεν έχει επιτυχημένη λειτουργία, επειδή ορισμένες υπηρεσίες δεν είναι διαθέσιμες σε μικρές και μεσαίες επιχειρήσεις στη συγκεκριμένη περιοχή σε προσιτές τιμές,
                        
                     
                           —
                        
                        
                           τη διαπίστωση ότι δεν διατυπώθηκαν αντιρρήσεις κατά του Προγράμματος του Δημοτικού Συμβουλίου του Birmingham σχετικά με την ανάπτυξη ευρυζωνικού δικτύου νέας γενιάς στις Ψηφιακές Περιοχές (στο εξής: Πρόγραμμα),
                        
                     
                           —
                        
                        
                           τη διαπίστωση ότι από τη διαδικασία της χαρτογράφησης και της διαβούλευσης επιβεβαιώθηκε ότι το Πρόγραμμα δεν θα έχει επιπτώσεις στον ανταγωνισμό.
                        
                     
         
               2)
            
            
               Με τον δεύτερο λόγο προβάλλεται εσφαλμένη εφαρμογή των κανόνων περί κρατικών ενισχύσεων και, ειδικότερα, των κανόνων που περιλαμβάνονται στις Κοινοτικές κατευθυντήριες γραμμές για την εφαρμογή των κανόνων για τις κρατικές ενισχύσεις όσον αφορά την ταχεία ανάπτυξη ευρυζωνικών δικτύων (ΕΕ 2009 C 235, σ. 7) (στο εξής: κατευθυντήριες γραμμές σχετικά με τα ευρυζωνικά δίκτυα). Η εσφαλμένη εφαρμογή των κανόνων της ΣΛΕΕ περί κρατικών ενισχύσεων και των κατευθυντήριων γραμμών σχετικά με τα ευρυζωνικά δίκτυα συνίσταται, μεταξύ άλλων, σε:
               
                           —
                        
                        
                           μη ανατροπή του τεκμηρίου περί μη νομιμότητας των κρατικών ενισχύσεων σε περιοχές όπου έχουν αναπτυχθεί ανταγωνιστικές ευρυζωνικές υπηρεσίες σε οικιακό επίπεδο (σημεία 77 και 78 των κατευθυντήριων γραμμών σχετικά με τα ευρυζωνικά δίκτυα),
                        
                     
                           —
                        
                        
                           παράλειψη αποδείξεως της υπάρξεως αδυναμίας της αγοράς (σημείο 35 των κατευθυντήριων γραμμών σχετικά με τα ευρυζωνικά δίκτυα), ιδίως όσον αφορά τον καθορισμό της αγοράς που παρουσιάζει αδυναμία, και παράλειψη προσκομίσεως στοιχείων που να στηρίζουν επαρκώς τη διαπίστωση περί «αδυναμίας» με μόνο κριτήριο τις τιμές,
                        
                     
                           —
                        
                        
                           παράλειψη διεξαγωγής της δέουσας διαβουλεύσεως με τους μετέχοντες στην αγορά (σημείο 51, στοιχείο α', των κατευθυντήριων γραμμών σχετικά με τα ευρυζωνικά δίκτυα),
                        
                     
                           —
                        
                        
                           παράλειψη εκτιμήσεως των επιπτώσεων της κρατικής ενισχύσεως επί του ανταγωνισμού στις οικείες αγορές σύμφωνα με τα σημεία 34 και 35 των κατευθυντήριων γραμμών σχετικά με τα ευρυζωνικά δίκτυα.